**XI класстарда эне тили (кыргыз, орус, өзбек жана тажик) жана адабияты боюнча жыйынтыктоочу мамлекеттик аттестацияны өткөрүү жөнүндө нускама-усулдук кат**

Кыргыз Республикасынын Билим берүү министрлигинин 2019-жылдын 8-апрелиндеги №378/1 буйругуна ылайык XI класстардын окуучуларынын эне тили жана адабияты боюнча Жыйынтыктоочу мамлекеттик аттестациясын (ЖМА) өткөрүүгө 5 астрономиялык саат бөлүнүп, көлөмү 150-300 сөздөн турган эссе-аргументация формасында өткөрүлөт.

Сынак катары эссени жазуунун максаты − окуучулардын тандалган теманы чыгармачыл түшүнүүсүн, өзүнүн позициясын аргументтөө менен коюлган көйгөй боюнча өз пикирин жана ойлорун логикалык жактан туура берүү жөндөмдүүлүгүн, ой жүгүртүүлөрүндө карама-каршылыкка жол бербей, өз ойлорун туура жана ырааттуу билдире алуусун текшерүү болуп эсептелет.

Ар кандай аргументацияда тезистин (негиздөө үчүн ырастоолор, ой жүгүртүүлөр, пикирлер) жана далилдердин (далилдөөлөр же аргументтер) болуусу мүмкүн.

Көз караштын пайда болушуна жана аны аргументтөө үчүн негиз катары окуучуларга текст сунушталат. Окуучу тексттин мазмуну менен таанышып, анын негизинде жеке таасирленүүсүн жана ойлорун түзүшү керек.

Окуучулардын тандоосуна ар түрдүү багыттагы 3 текст сунушталат:

* көркөм текст – проза;
* көркөм текст – поэзия;
* публицистикалык текст.

Эссе – аргументация үчүн сунушталган тексттер тандоо критерийлерине дал келет, жана төмөнкү маселелерди камтыйт:

* адамдын адеп-ахлактык сапаттары;
* адамдардын өз-ара мамилелери (үй-бүлөдө, достору менен, коомчулукта);
* коомдун социалдык түзүлүшү;
* жакшылык менен жамандыктын тирешүүсү;
* адам жана жаратылыш;
* адам жана искусство.

Тексттин темасы талкууга коюлган тигил же бул көйгөйдү бөлүүгө мүмкүндүк берет.

Окуучу текстте берилген бир гана көйгөйдү тандап, эссенин композициясын ойлоп чыгып, андан кийин төмөнкү түзүмдө эссени жазуусу керек.

1. *Көйгөйдү аныктоо*

Тексттеги көйгөй – бул чечүүнү жана изилдөөнү талап кылган теоретикалык же практикалык татаал маселе. Көйгөйдү татаал, маанилүү, олуттуу, кыйын, терең, негизги, башкы, актуалдуу, учурдагы эң кызык, курч, жетилген, философиялык, саясий, идеологиялык, социалдык, улуттук, эл аралык деп аныктаса болот.

Көйгөйдүн өзүнүн объекти, мисалы, согуш, тынчтык, экономика, саясат, идеология, тарбиялоо, билим берүү болот. Тексттин көйгөйүн эки негизги ыкма менен аныктаса болот: а) көйгөйдүн объектин баалоо («Бул кимдин көйгөйү?», «Бул эмне болгон көйгөй?» деген суроолорго жооп берүү); б) көйгөйдү суроо түрүндө аныктоо (көйгөй чечимди талап кылган суроо болуп саналат).

Ошондой эле кириш сөздө көйгөйдүн пайда болуу тарыхы көрсөтүлүшү мүмкүн; чечилип жаткан көйгөйдүн башка көйгөйлөрдүн катарында аныкталган орду; көйгөйдүн өзгөчөлүктөрүн баяндап жазуу; көйгөйгө жалпы көз караш ж.б.

1. *Көйгөйдү чечмелөө*

Автордун жазганы канчалык маанилүү экени жөнүндө ойлонуу керек; ким жана кандай жагдайларда мындай көйгөйлөргө учурайт. Эгерде мүмкүн болсо, «маселенин тарыхына» кайрылса болот, бул көйгөйдүн кандай каралгандыгын, башка авторлордун көйгөйдү чечүүгө кылган аракеттерин, бул маселе боюнча автордун көз карашына дал келбеген башка көз караштар тууралуу кыскача айтып кетсе болот.

Эссенин бул бөлүгүндө материалды баяндоонун эки ыкмасы болушу мүмкүн: а) айрым фактылардан көйгөйдү аныктоого өтүү; б) көйгөйдү аныктоодон чечмелөөгө өтүү.

1. *Автордун көз карашын аныктоо*

Эгерде текстеги көйгөй суроо түрүндө берилсе, анда автордун көз карашы – бул текстте коюлган суроого жооп болуп саналат.

Автордун көз карашын аныктоо үчүн төмөнкү суроолорго жооп берүү керек: « Автор текст аркылуу окурмандарына эмнени айткысы келди?», «Автор баяндалган кырдаалды, каармандардын жоруктарын кандай баалайт?».

1. *Жеке көз карашын билдирүүсү*

Бул тапшырма баштапкы текстеги көйгөйдү жана автордун көз карашын түшүнүү менен түздөн-түз байланышта, дал ушул учурда окуучу ойлонууга, өзүнүн пикирин билдирүүгө, автор менен диалогго киришүүгө мүмкүндүк алат. Бүтүрүүчү автордун көз- карашы менен макул болууга же макул болбоого укуктуу. Анын жеке пикири далилдөөнү талап кылуучу тезис болуп саналат.

Тезис – бул кандайдыр бир идея (ой, көз караш, позиция, абал). Эссенин бул бөлүгүндө тактык жана ачыктык маанилүү. Тезисти башкы сөздөр аркылуу түшүндүрсө болот.

1. *Өз көз карашын далилдөө*

Окуучунун бардык ойлору далилдер менен бекемделип көрсөтүлүшү керек. Бул изилдөө учурунда табылган далилдер, далилдөөлөр. Алар эмне үчүн окуучунун тезистерди кабыл алууга мүмкүн жана керек экендигине негиздеме болуп саналат.

Аргументтерди мисалдар, далилдөөлөр, беделдүү пикирлер ж.б.у.с менен бекемдеп көрсөтүү керек. Эреже катары, бул окуучу өзүнүн көз карашын далилдөө үчүн колдоно турган фондук материалдар болуп саналат.

Бул үчүн окуучу төмөнкүлөрдү колдонсо болот:

* *логикалык* (рационалдык) далилдер же аргументтер – бул реалдуу фактылар, теориялар, гипотезалар, статистикалык маалыматтар, жаратылыш мыйзамдары, өз көзү менен көргөн адамдардын маалыматтары, эксперименттердин жыйынтыктары ж.б.у.с.;
* *иллюстрация - мисалдар –* бул адабияттан, жеке турмушунан же жакын адамдардын жана тааныштардын турмушунан алынган мисалдар, ошондой эле кандайдыр бир шарттарда турмушта мүмкүн болуп кала турган окуялар;
* *беделдүү пикир –* бул бардыгы тарабынан шексиз чындык катары кабыл алынуучу белгилүү адамдардын, илим же адабияттын ишмерлеринин айтымдары. Элдин турмуштук тажрыйбасы, даанышмандыгы (макалдар жана лакаптар).

Бардык далилдер логикалык жактан тезис менен шайкеш болуусу керек. Негизинен далилдер же аргументтер «Эмнеге?» деген суроого жооп беришет. Бул суроону тезис аныкталгандан кийин, аргументтер бири-бири менен байланышып, башка эмес, дал ушул абалды далилдеп турарына ынануу үчүн берүү керек.

*6) Жыйынтык чыгаруу*

Далилдөөнү бүтүргөндөн кийин окуучу тыянак чыгаруусу зарыл. Анда ал төмөнкүлөрдү аткара алат:

* каралып жаткан маселени кыскача түрдө берүү; бардык ой-пикирин жалпылоо;
* келечектеги, кийинки мезгилдеги көйгөйдүн өнүгүүсүн белгилөө;
* сунушталган чечимдердин тажрыйбада колдонулушу жөнүндө божомолдору менен бөлүшүү.

Окуучуларды эссе жазууга даярдоодо төмөнкүлөрдү аткаруу керек:

- Окуучуларды эссе жазуунун талаптары жана аны баалоо критерийлери менен тааныштыруу.

- Ар бир критерийдин этаптык талдоосун жүргүзүү:

а) тексттеги көйгөйлөр, алардын түрлөрү, көйгөйлөрдү бөлүп чыгаруу жана аныктоо ыкмасы;

б) чечмелөө, анын түрлөрү, жол - жоболоо ыкмасы;

в) автордун көз карашын ачып көрсөтүү жана аны жол-жоболоонун ыкмалары;

г) өз көз карашын далилдөө, анын түрлөрү.

- Аргументтөөчү эссе- композициясынын үстүнөн иш жүргүзүү.

- Эссени жазуу жана баалоонун ылайыктуу критерийлери боюнча өз ара текшерүү иштерин уюштуруу.

2-тиркемеде эссени жазуу үчүн тапшырмаларды камтыган тексттин үлгүсү көрсөтүлгөн. 3-тиркемеде окуучуларга текстти логикалык жактан туура түзүүгө жардам бере турган сунуштар жана кеп калыптары (клише) берилген.

Аргументтөөчү эссе окуучу канчалык деңгээлде төмөнкүлөрдү билерин көрүүгө мүмкүнчүлүк берет:

* берилген көйгөйгө ылайык текстти ырааттуу жана логикалык жактан туура түзөт жана өз ойлорун билдире алат;
* далилдөөнү, мисалдар менен тезистик-далилдөө бөлүгүн түзгөндү билет;
* байланыштуу жана ийкемдүү ой жүгүртүүнүн көндүмдөрүн көрсөтөт;
* жазуу текстин орфографиялык, пунктуациялык, стилистикалык нормаларга ылайык жол-жоболоштурат;

- сөз байлыгынын ар түрдүүлүгүн көрсөтөт.

Бул баалоонун төмөнкү критерийлерин иштеп чыгууга негиз болду:

* Ойду баяндап жазуунун түзүмүн/композициялык жактан бүткөндүгүн, логикага негизделгендигин, ырааттуулугун;
* Тексттин негизги көйгөйүн аныктоо жана чечмелеп берүү;
* Баштапкы тексттеги автордун көз карашын чечмелөө жана далилдөө;
* Окуучунун жеке пикирин жана тезисти чечмелеп көрсөтүүсү;
* Өз көз карашынын далили: далилдердин бар болуусу;
* Далилдердин сабаттуулугу;
* Корутундунун бар болуусу;
* Кептик жана стилистикалык нормалардын сакталуусу.

Тиркемелер 5 тиркемеден турат.

1. **тиркеме**

**ЭССЕНИН МАЗМУНУ (АДАБИЯТ)**

**Эссенин мазмунун баалоо критерийлери**

|  |  |  |
| --- | --- | --- |
| **Критерийлер** | **Сүрөттөө** | **Балл** |
| Эссенин түзүмү, логикалуулук, ойду баяндоо ырааттуулугу | -эссенин түзүлүшүндө бардык элементтер камтылат, иште маанилик бүтүндүк мүнөздүү болот, баяндоонун кептик байланышы жана ырааттуулугу сакталса; | **5** |
| -эссенин түзүлүшүндө бардык элементтер камтылат: маанилик бүтүндүк мүнөздүү болот, баяндоонун кептик байланышы жана ырааттуулугу сакталат, бирок бир логикалык ката, же текстти абзацка ажыратууда бир катага жол берилсе; | **4** |
| -эссенин түзүлүшүндө бардык элементтер камтылат, коммуникациялык ой берилет, бирок үч-төрттөн кем эмес логикалык катага, же текстте 2 абзацтын бузулушуна жол берилсе; | **3** |
| - жазуу ишинде абзацтын ажыратылышы сакталбай, түзүлүшүндө элементтер толук эмес берилип, 5 логикалык катага жол берилсе; | **0** |
| Тексттин түйүндүү көйгөйүн аныктоо | - бүтүрүүчү тексттеги көйгөйдү туура аныктай алса, жазуу ишинде көйгөйдү түзүүгө жана түшүнүүгө байланыштуу фактылык каталар жок болсо; | **5** |
| - бүтүрүүчү тексттеги көйгөйдү туура аныктай албаса; | **0** |
| Тексттеги автордун көз карашын аргументтештирүү жана түшүндүрмө берүү | - бүтүрүүчү тарабынан текстке таянуу менен андагы көйгөйлөргө түшүндүрмө берилип, так аргументтер жана цитаталар келтирилсе; | **5** |
| - түшүндүрмө үстүртөдөн берилсе; | **3** |
| - түшүндүрмө жок, айтып берүү менен чектелсе; | **0** |
| Жеке пикиринин болушу | - автор тарабынан текстте коюлган көйгөйгө бүтүрүүчүнүн өз пикирин билдирүүсү (автордун көз карашы менен макул же макул эмес); | **5** |
| Биринчи аргумент (көркөм чыгармага таянуу менен) | - бүтүрүүчү окуган көркөм чыгармага таянуу менен аргумент келтирсе;  *Эскертүү: ар бир кийинки аргумент үчүн (ар башка чыгармадан) кошумча 0,5 баллдан эсептелет.* | **5** |
| Экинчи аргумент (турмуштук тажрыйбага таянуу менен) | - бүтүрүүчү турмуштук тажрыйбага таянуу менен аргумент келтирсе; | **5** |
| - бүтүрүүчү тексттин автору тарабынан коюлган көйгөйгө өз пикирин билдире алган жок (автордун көз карашы менен макул же макул эместигин), аргументтерди келтирген жок, же сынакка катышуучунун ою жөн гана формалдуу (мисалы: “Мен автор менен макулмун же макул эмесмин), же иште бүтүрүүчүнүн пикири таптакыр чагылдырылган жок. | **0** |
| Жыйынтык | - жыйынтык түзүлгөн тезистен, келтирилген аргументтерден жана мисалдардан келип чыгат; | **5** |
| - жыйынтык тезис жана аргументтерге жарым-жартылай гана жооп берет; | **3** |
| - жыйынтык жок, же тезис жана аргументтерге жооп бербейт; | **0** |
| Кептик жана стилдик ченемдердин сакталышы | -стилдик жана кептик каталар жок же 1гана катага жол берилсе; | **5** |
| - 2-4 каталарга жол берилсе; | **3** |
| - бештен көп каталарга жол берилсе. | **0** |

**Баллдарды баага которуу шкаласы (адабият)**

|  |  |
| --- | --- |
| **Баллдар** | **Баа** |
| 40-31 | 5 |
| 30-21 | 4 |
| 20-11 | 3 |
| 10-0 | 2 |

**САБАТТУУЛУК (КЫРГЫЗ ТИЛИ)**

|  |  |
| --- | --- |
| **Баа**  **«5»** | 1 пунктуациялык же 1 грамматикалык катага жол берилет. |
| **Баа**  **«4»** | Жол берилет:   * 2 орфографиялык жана 2 пунктуациялык каталарга; * 1 орфографиялык жана 3 пунктуациялык каталарга; * 4 пунктуациялык жана 2 грамматикалык каталарга жол берилип, орфографиялык каталар жок болсо. |
| **Баа**  **«3»** | Жол берилет:   * 4 орфографиялык жана 4 пунктуациялык каталарга; * 3 орфографиялык жана 5 пунктуациялык каталарга; * 7 пунктуациялык каталар жана 4 грамматикалык каталарга жол берилип, орфографиялык каталар жок болсо. |
| **Баа**  **«2»** | “3” баасы үчүн каралган каталардан да орфографиялык, пунктуациялык жана грамматикалык каталар көп болсо. |

1. **тиркеме**

**Сынакты өткөрүүнүн тартиби**

XI класстын окуучулары үчүн сынакты өткөрүү күнү жана убактысы – 2019-жылдын 3-июну, эртеӊ мененки саат 9:00.

Окуучулар сынак өткөрүлө турган жерге сынак башталганга чейин 30 мүнөт эрте келиши керек.

Сынакты өткөрүүнүн алдында билим берүү уюмунун предметтик комиссия (мындан ары текстте – ПК) мүчөлөрү аргументтөөчү эссени жазуунун эрежелери жөнүндө нускама өткөрүшүп, окуучуларды эссени жазуунун узактыгы, өткөрүүнүн формасы жана тартиби, жыйынтыктар менен таанышуунун убактысы жана орду тууралуу маалымат беришет.

Окуучулар сынак өткөрүлүүчү класстарга сынак башталаарга 30 мүнөт калганда киришет. Окуучулар окуу кабинетиндеги каалаган орундарга отурушат (ар бир иш ордуна бирден окуучу).

Эгерде окуучу кечигип калса, эссе жазууга киргизилет, бирок ага кошумча убакыт берилбейт. Кечиккендер үчүн жалпы нускама кайталанбайт.

Билим берүү уюмунун сынакты өткөрүү боюнча ПКнын мүчөлөрү окуучуларга жазуу үчүн мектептин штампы басылган барактарды, кошумча барактарды (черновик), орфографиялык жана түшүндүрмө сөздүктөрдү беришет.

ПКнын мүчөлөрү окуучуларга үч текстти тандоого сунуштайт (окуучу сунушталган үч тексттин ичинен каалаган бирөөнү тандайт), андан кийин окуучунун санына жараша тексттердин нускасы көбөйтүлөт.

ПКнын мүчөлөрүнүн көрсөтмөсү боюнча окуучулар башкы бетти толтурушат, эссе үчүн баштапкы тексттин аталышын жазышат (*автор, тексттин аталышы ...* аңгемеси боюнча аргументтөөчү эссе).

Нускаманы өткөргөндөн кийин билим берүү уюмунун ПК мүчөлөрү эссени жазуунун башталышын, узактыгын жана аякташын маалымдашат да, убактысын доскага жазып белгилешет, андан кийин окуучулар эссени жазууга киришет.

Эссени жазууга 5 астрономиялык саат берилет.

Окуучуларга сынак учурунда (15-20 мүнөттүк) тыныгуу берилет.

Сынактын убактысына даярдоо иш-чараларына кеткен убакыт (нускама берүү, тираждоо) жана тыныгуу убактысы кирбейт.

Окуучулар жаза турган вариантын кошумча барактарда (черновиктерде ) иштешет, андан кийин мектептин штампы басылган баракка көчүрөт. Кошумча барактардагы (черновиктердеги) жазуулар каралбайт жана текшерилбейт.

Сынактын катышуучуларына хрестоматиялар, орфографиялык, түшүндүрмө сөздүктөр, учкул сөздөр камтылган энциклопедиялык сөздүктөр менен колдонууга уруксат берилет.

Эссени жазып жаткан учурда баракта орун калбаса, окуучунун суранычы менен дагы барактар берилет.

Эссени жазуу учурунда окуучуларга уюлдук телефон, фото, аудио жана видеоаппаратураны, маалымдама материалды, маалыматты сактоо жана берүү каражаттарын колдонууга тыюу салынат.

Эссени белгиленген убакыттан эрте бүткөн окуучулар берилген кошумча барактарды, таза жазылган иш барактарын тапшырып, сынактын аяктоосун күтпөй кете беришет.

Эссени жазуу убактысы аяктаганда, ПКнын мүчөлөрү сынактын аяктаганын айтып, окуучулардын кошумча барактарын жана тапшырмасы жазылган барактарын чогултуп алышат.

Жазуу иштерин текшерүү тиркемеде көрсөтүлгөн критерийлер менен бааланат.

**3-тиркеме**

**Эссе үчүн тандалган тексттин критерийлери**

|  |  |  |
| --- | --- | --- |
| **№** | **Критерий** | **Талаптар** |
| **1** | Тексттин көлөмү | * Тандалган текст талап боюнча көлөмдөн ашпайт (700 сөз) |
| **2** | Тексттин стили | * Текст көркөм (проза, поэзия) же публицистикалык стилге тиешелүү. |
| **3** | Тексттин мүнөзү | * текст бүтүрүүчүнүн жаш өзгөчөлүгүнө ылайык келет жана мазмуну окуучулардын коммуникативдик, окурмандык жана турмуштук тажрыйбасынын чегинен чыкпайт; * текст автордун көз карашын, коммуникативдик ой-пикирин жана максаттарын ишке ашырууда өтө жөнөкөй болбоого тийиш; * текст өнүктүрүүчүлүк, билим берүүчүлүк жана тарбия берүүчүлүк мүмкүнчүлүккө ээ жана окуучулардын кругозорун өстүрүүгө жөндөмдүү; * текст этикалык, адеп-ахлактык ж.б. социалдык, инсандык маанилүү көйгөйлөрдү көтөрүп чыгуу өзгөчөлүгүнө ээ; * тексттин мазмуну тигил же бул көйгөйдү бүтүрүүчү тарабынан ар тараптуу, эмоционалдык жактан кеңири чечмелеп жана баяндап берүүгө мүмкүнчүлүк түзөт; * текст окуучу тарабынан окулган материалга карата анын ар түрдүү ой жүгүртүүсүн жана жеке пикирин баяндоого шарт түзөт; * тексттин мазмуну окуучуларды диний, улуттук, жыныстык ж.б. белгилери боюнча бөлбөйт; * текст маалымттык элементтер менен ашыкча жүктөлбөйт: терминдер, энчилүү аттар, фактологиялар жана цифралар; * Эгер көркөм чыгарманын үзүндүсү берилсе, ал маанилик бүтүндүккө ээ болууга, тактап айтканда, анын аяктаган бөлүгүн түзүүгө тийиш. |

**4-тиркеме**

**ЭССЕ ЖАЗУУГА СУНУШТАМА**

* 1. **Сунушталган текстти кунт коюп окуп чыгып төмөндөгү тапшырмаларды аткарыӊыз.**
* тексттин темасын аныктаӊыз;
* автор тарабынан текстте көтөрүлгөн көйгөйдү аныктап жазыӊыз;
* анын маанилүүлүгүн түшүндүрүӊүз;
* автор тарабынан козголгон чыгармадагы көйгөйгө карата жеке көз карашыңызды жазыӊыз;
* жеке көз карашыңызды турмуштан алынган тажрыйбага, адабий тексттерге жана исскуствонун башка түрлөрүнө таянып далилдеп жазыӊыз.
  1. **Эссени жазууда структураны так жана толук сактаӊыз:**

**I. Киришүү** (теманы жана тексттен келип чыккан көйгөйдү аныктоо)

**II. Негизги бөлүк**

1. Автордун көз карашын далилдөө жана ага түшүндүрмө берүү.
2. Тезис (жеке көз карашы, автордун оюна карата макул же карама-каршы көз карашын билдирүү).
3. Жеке көз карашты далилдөө:

* *Биринчи далил (Ата Мекендик, кыргыз жана чет элдик көркөм адабий чыгармаларга таянуу).*
* *Экинчи далил (турмуштук тажрыйбаларга таянуу).*

**III. Жыйынтык**

**3. Эссе жазууда кепте басым жасалган сөздөрдү колдонуӊуз**

1. **Теманы аныктаган кепте басым жасалган сөздөр:**

* *[Автор]... "[аталышы]" чыгармасында актуалдуу темага – … темасына кайрылат.*
* *Адам баласынын жашоосунда ... маанилүү экендигин эч ким тана албайт.*
* *Ар бирибиз ... туш болгонбуз.*
* *Адам баласы байыртан эле ... жөнүндө ойлонгон.*
* *Биз көп учурда ... жөнүндө уккандай ...*
* *Биз ... китептерден, кинолордон жана жакындарыбыздын айткандарынан билебиз.*
* *Ар бир адам өз жашоосунда жок дегенде бир жолу ... жөнүндө ойлонду бекен?*

1. **Көйгөйдү кыскача туюндурган,** **кепте басым жасалган сөздөр:**

* *Автор … көйгөйүн козгойт.*
* *Автор негизги ... көйгөйдү козгойт.*
* *Автор тарабынан козголгон көйгөй …*
* *Тексттин авторун ... көйгөйү тынчсыздандырат.*
* *Автор козгогон көйгөй төмөндөгүдөй ...*
* *Автор козгогон көйгөй … мында болуп саналат.*
* *[Автордун] тексти мени … курч көйгөйдүн үстүнөн ойлонтту.*
* *[Автор] жазуучу барыбызды тынчсыздандырган ... көйгөйдү көтөргөн.*
* *[Автор] өзүнүн текстинде адеп-ахлактык (философиялык, социалдык, экология…) көйгөйүн козгойт. Бул көйгөй бүгүнкү күндө маанилүүлүгү талашсыз жана коомчулуктун кеӊири катмарын тынчсыздандырат.*

1. **Автордун позициясын аныктоого жана ага түшүндүрмө берүү үчүн кепте басым жасалган сөздөр:**

*– жазуучунун позициясы ачык-айкын. [Автор] … жөнүндө ой-жүгүртүү менен … айткысы келген.*

*– Автордун көз карашы, менимче, айкын берилген. Ал мына буларда берилген:*

*– … жөнүндө суроо (көйгөйдү жөнөкөй сөз менен бериӊиздер), автор тарабынан берилген, эч кимди кош көӊүл калтырбайт, ал көбүн эсе ар бирибизге тиешелүү.*

*– [Автор] тарабынан коюлган көйгөй, азыркы учурда актуалдуу, анткени ...*

*– Автор өзү козгогон суроого кайдыгер карабастан кызыгуусу байкалып турат.*

*– Анын көйгөйгө болгон мамилеси чыгармасында тынчсыздануу жана эмоционалдуу түрдө түрдө бериши (мисал келтириӊиз) окурманды … кызыктырууга тартат.*

*– Көйгөйдүн үстүндө ой жүгүртүү менен автор кайрылып жатат (көйгөйдү эмне аркылуу берип жаткандыгын көрсөтүӊүз: элестетүү, диолог, көркөм сүрөтөө, монолог, цитата келтирүү, сүрөтөө ж.б.).*

*– [Автор] окурманды өз алдынча жыйынтык чыгарууга дуушар кылат (көйгөйдү чечүүнүн жолун табуу)*

1. **Тезис. Жеке пикирге байланыштуу (автордун көз карашы менен макул же мамкул эмес ) кепте басым жасалган сөздөр:**

* *Автор менен макул болбоого мүмкүн эмес, анткени*
* *Автор менен талашып-тартышууга болот...*
* *Автордун ... туура, анткени ...*
* *Бирок, анын идеясы күмөн болуп саналат ...*
* *Анын ... жөнүндөгү ою күмөндүүлүктү жаратат.*
* *Автор менен макул болууга (болбоого) кыйын.*
* *Автордун көз карашы мага жакын( түшүнүктүү).*
* *Мен автордун көз карашын колдой албайм.*
* *Мен автордун нааразылыгын (жактырбоо, суктануу) бөлүшөм жана ... деп ойлойм.* 
  + 1. **Аргументтештирүүгө байланыштуу кепте басым жасалган сөздөр:**

***Жашоодон алган тажрыбанын негизинде:***

* *... менен канчалык тез-тез карама-каршы келүүгө туура келет.*
* *... сыяктуу окуялар адаттагы жашоо нормасы болгон жокпу?*
* *... байланыштуу окуяны арабыздан ким байкаган жок .*
* *Тилекке каршы, азыркы күндө (арабызда; айланабызда) дерлик …*

***Окурмандык тажрыйбадан***

* *Берилген көйгөй көптөгөн улуу кыргыз жазуучуларын тынчсыздандырып келген, көбүнчө ...*
* *... чыгармаларында курч берилген.*
* *жазуучулардын азыркы учурда бул тема аркылуу элге кызык жараткандыгы өзүлөрүнүн чыгармаларында көтөргөн көйгөйлөргө кайрылгандары далилдейт.*
* *Жашоодо жана адабиятта ушул сыяктуу мисалдар аз эмес. Ошондой эле чыгармада …*
* *… га кайрылабыз.*

***Көрүүчүнүн тажрыйбасынан***

* *Тема дайыма ... Интернет булактарында талкууга алынат (газета жана журналдардын беттеринде; ар түрдүү теле берүүлөрдө).*
* *Аталган темага көптөгөн статьялар жана телеберүүлөр арналышы (капысынан эмес) өзүнө көӊүл бурдуртат.*
  + 1. **Жыйынтыктоо үчүн кепте басым жасалган сөздөр:**
* *Айтылгандарды жыйынтыктап, мындай тыянак чыгарууга болот...*
* *Аргасыздан мындай жыйынтыкка келебиз ...*
* *Айтылгандарды жалпылап, ... айткым келет.*
* *Менин келтирген аргументтерим окумандардын жалпы тажрыйбасына таянып, бизди ... ишендирет.*
* *“...” темадагы ой жүгүртүүнү аяктап жатып, адамдар ... милдеттүү деп айтпай коюуга болбойт.*
* *(Цитата)«...,» - деп жазган . Бул айтылгандарда ... деген ой камтылат. Тексттин автору мындай деп эсептейт...*
* *Жыйынтыгында, ... үмүт кылам. Себеби ...*
* *Ошентип, төмөнкүдөй корутунду чыгарса болот.*
* *Жыйынтыгында, адамдарды ... чакыргым келет. Келгиле, ... унутпайлы! ... эстеп жүрөлү!*
* *Теманын үстүндө ойлдонуп жатып, мен мындай жыйынтыкка келдим: “...” Мен ойлойм, .... керек.*

**Эскертүү:** *Эссенин көлөмү 150 жана 300 сөздөн кем болбошу керек.*